বিচার বিভাগের অভিভাবকের পদটি শূন্য রেখেই নতুন বছরের যাত্রা শুরু হয়েছে। তবে এ অবস্থার অবসান ঘটছে। শিগগিরই প্রধান বিচারপতি নিয়োগ হচ্ছে। এ ক্ষেত্রে আপিল বিভাগের বিচারপতি সৈয়দ মাহমুদ হোসেনের নাম শোনা যাচ্ছে। নাটকীয় কোনো পরিবর্তন না হলে তাকেই দেশের পরবর্তী প্রধান বিচারপতি নিয়োগ করা হতে পারে। সে ক্ষেত্রে বিচারপতি সৈয়দ মাহমুদ হোসেন হবেন দেশের ২২তম প্রধান বিচারপতি। সংশ্লিষ্ট একাধিক সূত্রে এ তথ্য নিশ্চিত হওয়া গেছে।